**MANIFEST DIADA INTERNACIONAL DE LES COOPERATIVES 2022**

**LES COOPERATIVES CONSTRUEIXEN UN MÓN MILLOR**

Avui se celebra el centè Dia Internacional de les Cooperatives proclamat per l’Aliança Cooperativa Internacional i la vint-i-vuitena edició reconeguda per les Nacions Unides. Amb el lema “Les empreses cooperatives construeixen un món millor” tenim l’oportunitat per explicar l’impacte socioeconòmic de les cooperatives.

Amb més de mil milions d’associats a tot el món, el moviment cooperatiu internacional té una força global de gran abast. Cooperativistes de tot el món comparteixen un model de democràcia econòmica basat en l’ajuda mútua per assolir el propòsit comú de construir un món millor.

Les cooperatives són empreses en què les persones uneixen els seus recursos i capacitats per a un benefici comú. Les persones associades comparteixen la propietat i decideixen sobre les estratègies. Les cooperatives són la democràcia aplicada a l’economia: cada persona té un vot. Són diverses, dinàmiques i proporcionen productes i serveis de qualitat a preus justos, buscant l’eficiència econòmica i reinvertint en les seves comunitats. El tret diferencial amb d’altres empreses és que les cooperatives són associacions de persones que s’han unit per satisfer les seves necessitats i aspiracions de forma col·lectiva i amb gestió democràtica, i que donen primacia a les persones per sobre del capital.

Les cooperatives som empreses amb valors i principis. Valors com l’equitat, la democràcia i la solidaritat. Principis com l’adhesió voluntària i oberta, la cooperació entre les cooperatives i la preocupació per la comunitat. A cada sector, des de l'agricultura i la ramaderia fins a la banca cooperativa; des de l'habitatge i la salut fins a les l’educació; des del lleure i l’oci fins a la mobilitat; les cooperatives creen ocupació estable, produeixen o distribueixen béns i serveis socialment útils i tenen una capacitat de supervivència més gran que les altres formes empresarials.

L’èxit del cooperativisme es deu a la superior implicació de les persones en el projecte col·lectiu, la qual cosa li dona més capacitat d’adaptació i d’innovació. Les cooperatives són clau per afrontar grans reptes que tenim com a humanitat: l’erradicació de la pobresa i la desigualtat social, la igualtat de gènere, la fi de les guerres i aturar la crisi ecològica i reinserir l’economia dins els límits biofísics del planeta.

Durant 170 anys, a Catalunya, les cooperatives han proporcionat serveis essencials a la comunitat, han construït un teixit econòmic sostenible i durador, i han millorat la societat del benestar, fruit de la riquesa del treball col·lectiu. El cooperativisme català treballa en diversos eixos estratègics per aconseguir un nou model econòmic que garanteixi la salut col·lectiva, la democràcia econòmica i la justícia socioambiental.

Us animem a unir-vos al moviment cooperatiu per co-crear una nova consciència i una nova realitat material que situï les persones al centre de l’economia. Des del cooperativisme estem convençuts que sumant capacitats, multipliquem els resultats i, per construir un món millor, calen tots els esforços possibles.